KURZUS: Műszaki ábrázolás 2.

MODUL: V. modul: Csapágyak, csapágyazások ábrázolása

11. lecke: Siklócsapágyak

| Aktivitás: Olvassa el a 11. lecke anyagát! A feldolgozás során a következőkre figyeljen:
Felsorolásból kiválasztani a csapágyak feladatait. Csoportosítani a csapágyak feladatait. Jellemezni a különböző csapágy típusokat. Jellemezni a szabványos csapágypersely típusokat. Bemutatni a csapágy kenési lehetőségeit és a kenőberendezéseket.
Követelmény: A tananyag elsajátítása akkor tekinthető sikeresnek, ha Ön:
Felsorolásból ki tudja választani a csapágyak feladatait. Csoportosítani tudja a csapágyakat a terhelés iránya és szerkezeti kialakítás szerint. Felismeri ábráról a különböző csapágy és csapágypersely típusokat. Felismeri ábráról a különböző kenőberendezéseket.
Kulcsszavak: siklócsapágy, gördülő csapágy, radiális csapágy, axiális csapágy, csapágyazás, csapágyház, csapágybélés, csapágypersely, kenőberendezés.
A forgó vagy lengő mozgást végző tengelyek megtámasztására, vezetésére szolgáló szerkezeti egységet csapágyazásnak nevezzük, melynek fő része a csapágy. A csapágy végzi a terhelésközvetítést a tengelyről a csapágyazásra és lehetővé teszi a megfelelő üzemviszonyok tartós fenntartását. Az alátámasztás helyein a tengely kör keretmetszetű. Ezeket az alátámasztott helyeket csapoknak, azt a gépelemet amelyben a csapok fekszenek csapágyaknak nevezzük.
A csapágyak a terhelő erő iránya szerint lehetnek:
hordozó (azaz, radiális terhelést felvevő), támasztó (azaz, axiális terhelést felvevő) és radiax csapágyak (amelyek radiális és axiális terhelés felvételére, valamint ezek továbbítására egyaránt alkalmasak).
A hordozó csapágyak a csap hengeres felületén, a támasztó csapágyaknál a homlokfelületen adódik át a terhelés. A gyakorlatban ez a két terhelés együttesen is fellép. Ha mindkét irányú terhelés jelentős mértékű, akkor a két csapágyfajtát együtt kell alkalmazni (11.1. ábra).
11.1. ábra
A csapágyak szerkezeti kialakításuk szempontjából is különböznek. A siklócsapágyaknál az álló és forgó elemek elcsúsznak egymáson, a gördülőcsapágyaknál pedig a viszonylagos mozgás ellenállásának csökkentését különböző gördülőelemek (golyók, ill. henger-, kúp-, hordó-, vagy tűgörgők) közbeiktatásával érik el.
11.1. Siklócsapágyak jellemzői, felépítése
A siklócsapágyaknál a tengelycsap és a csapágyfelületek elcsúsznak egymáson. Az egymáshoz képest elmozduló felületek között nincs szilárd szerkezeti elem. A felületek között lévő kenőanyag kedvező körülmények között teljesen elválasztja a felületeket (11.2. ábra).
11.2. ábra
Az ilyen csapágyak felépítése egyszerű. Megfelelő működésük lényegében a jó kenésen (kenőréteg-képződésen) és a tengely-csapágypersely optimális párosításán múlik.
Négy fő szerkezeti elemből állnak:
csapágyház, persely a csapágybéléssel, különböző tömítő és porvédő szerkezetek, kenőberendezés.
Kialakíthatók önálló szerkezeti elemként vagy egy másik szerkezeti elem részeként (pl. ház falának perselyezett furata).
Hordozócsapágyak
Az önálló csapágytestek többnyire öntött vagy hegesztett kivitelűek és lehetnek osztottak vagy osztatlanok (11.3. ábra).
11.3. ábra
Támasztócsapágyak
A támasztócsapágyak nagy tengelyirányú erők felvételére alkalmasak. A legegyszerűbb kivitelű támasztócsapágy a talpcsapágy, amelyet nagyon lassan forgó függőleges tengelyek ágyazására alkalmaznak (11.4. ábra).
11.4. ábra
A siklócsapágyak jellemző része a csapágypersely, amely - főleg a csap indulásának fázisában - rövid ideig fémesen érintkezik azzal.
A tengelycsapok általában acélból készülnek, felületüket edzés után méretre köszörülik. Azért, hogy a kopás ne lépjen túl egy megengedett értéket, a persely anyagának a jó siklási tulajdonságán kívül több követelményt is ki kell elégítenie:
kopásállóság, jó hővezető képesség, kis hőtágulás, szemcseágyazó képesség, könnyű alakíthatóság, korrózióval szembeni ellenálló képesség.
Ezeknek a követelményeknek legjobban a különböző réz-, ón-, ólom-, cink- és antimonötvözetek felelnek meg. Alárendeltebb helyeken megfelel az öntöttvasból és alumíniumból készült persely is, de gyakran készítenek szinterelt fém-, műanyag - perselyeket is.
A csapágyperselyek típusai:
11.5. ábra
Egy peremes csapágypersely alkatrészrajza:
11.6. ábra
A persely r6 tűrése a házban biztonságos rögzítést eredményez. Átmeneti illesztésnél (H7/m6) a persely helyzetbiztosítását külön (pl. hernyócsavarral) oldják meg (11.7. ábra).
11.7. ábra
A siklócsapágyak is az eddig tanult szabályok szerint ábrázolhatók. A következő ábrán egy szemcsapágy rajza látható (11.8. árba).
11.8. ábra
Beálló perselyű siklócsapágyat szemlélteti az alábbi árba (1.9. ábra):
11.9. ábra
Utánállítható siklócsapágy (11.10. ábra):
11.10. ábra
11.2. A siklócsapágyak kenése
Viszonylag kis fordulatszám és nagy felületi nyomás esetén zsírkenést, nagyobb fordulatszámon üzemelő csapágyak kenésére és a fejlődő hő elvezetésére pedig kenőolajokat használunk.
A kenőzsír bevezetésére a zsírzószelene vagy zsírzógomb használható (11.11. ábra):
11.11. ábra
Az olajkenés két leggyakoribb fajtája a laza illetve merev kenőgyűrűs olajozás (11.12. ábra). Belsőégésű motorok siklócsapágyainak korszerű kenése a szivattyús kenés szóróolajozással kombinálva.
11.12. ábra

| Önellenőrző kérdések és feladatok
1. Válassza ki az alábbi felsorolásból a csapágyak feladatait!
| A csapágyak feladata a különböző szerkezeti elemek zajmentes járásának biztosítása.
| A csapágyak feladata a forgó vagy lengő mozgást végző tengelyek megtámasztása és megvezetése a lehető legkisebb ellenállás mellett.
| A csapágyak feladata az álló tengelyek biztos vezetése, a lehető legkisebb ellenállás mellett.
2. Hogyan csoportosíthatók a csapágyak szerkezeti kialakításuk szerint?
| Osztott és osztatlan csapágyak.
| Radiális és axiális csapágyak.
| Siklócsapágyak és gördülőcsapágyak.
3. Az alábbi ábrán különböző kialakítású csapágytesteket lát. Azonosítsa ezeket a csapágytesteket az elnevezéseikkel! öntött, osztatlan szemcsapágy hegesztett, bakcsapágy öntött pajzscsapágy öntött, osztott szemcsapágy
4. Az alábbi ábrán csapágypersely típusokat lát. Melyik közülük az utánállítható csapágypersely? Jelölje!
5. Az alábbi ábrán csapágypersely rögzítésére alkalmas megoldást lát. Azonosítsa ezt a megoldás módot!
| helyzetbiztosítás illesztéssel
| helyzetbiztosítás illesztőszeggel
| helyzetbiztosítás kúpos végű hernyócsavarral
6. Igaz-e az állítás? Jelölje!
A csapágyak lehetnek sikló- vagy gördülőcsapágyak. Előbbiek hordozó felületi egymáson - vagy a közöttük lévő kenőanyagrétegben - csúsznak, míg a gördülőcsapágyaknál az erőátadás gördülőelemek közvetítésével valósul meg. |