KURZUS: Műszaki ábrázolás 2.

MODUL: Bevezető

Bevezető

| Az alábbiakban feldolgozásra kerülő Műszaki ábrázolás 2. tantárgy anyaga a Műszaki ábrázolás 1. tantárgyban tanultakra épül.
A feldolgozásban a következők nyújtanak segítséget:
1. | elektronikus jegyzet,
2. | elektronikus tanulási útmutató,
3. | gyakorló feladatok és ellenőrző kérdések,
4. | leckezáró vagy modulzáró tesztek.
Javasoljuk, hogy a tananyag feldolgozása során a következők szerint járjon el:
a leckéket az elektronikus tanulási útmutató sorrendje szerint dolgozza fel; kövesse a javasolt tevékenységeket és ismerje meg a követelményeket; olvassa el a jegyzet kijelölt részét; válaszolja meg az ellenőrző kérdéseket és oldja meg a gyakorló feladatokat; készítse el a házi feladatokat!
A gyakorló feladatok önálló rajzi munkát is kérhetnek, amelyekhez hasonló a vizsgán is előfordulhat. Az ilyen feladatok megoldásában Ön csak akkor lesz sikeres, ha a rajzokat valójában el is készíti. Rajzos feladatot nem elég csak "gondolatban" megoldani, mert a produktum ellenőrzéséhez annak megjelenítése szükséges. Szerkesztett rajzot csak a házi feladatban várunk el Öntől, amelynek leírását a tantárgyprogramban rögzítettek szerint, tutorától, ill. gyakorlatvezetőjétől megkapja.
Ha a feldolgozás során nehézsége támad vagy valamit nem ért, forduljon bizalommal oktatójához.
A tananyag feldolgozásának módja
Az egyes leckék az adott anyagrészhez szükséges összes információt tartalmazzák. A megfelelő felkészüléshez elengedhetetlen az egyes részek ábráinak "megértése" majd ezen megértés kontrollálása. Javasoljuk, hogy az ábrákat szabad kézzel Ön is készítse el, majd ellenőrizze munkája eredményességét a jegyzet segítségével.
Már most szeretnénk azt a tévedést eloszlatni, amely szerint jó rajzolási, rajzolvasási és térszemléleti képességre szert lehet tenni úgy is, hogy csak vizsgáljuk a leckeközi ábrákat és úgymond "fejben" oldjuk meg a rajzi feladatokat.
A megoldásokat célszerűen rajzlapon, vagy sima fehér papíron, ceruzával kell elkészíteni. A tananyag elején javasoljuk a vonalzóval történő szerkesztést, később a vázlatok készítése is elegendő. A vékony és vastag vonalak rajzolásához két darab jól kihegyezett (HB és B) ceruza, vagy Rotring, ill. más töltőceruza javasolt. Emellett szükséges egy jó minőségű radír és egy jól működő körző is.
A különböző szakok eltérő mélységű műszaki ábrázolás ismeret igényének megfelelően, az Ön szakmai céljaihoz illeszkedő tanulási útmutatót a tantárgy oktatója, tutora készíthet Önnek. Ez az útmutató speciális igényeket is támaszthat az Ön felkészülésével kapcsolatban, illetve olyan instrukciókat, további feladatokat tartalmazhat, amelyek szükségesek a sikeres felkészüléshez. Ezért javasoljuk, hogy feltétlenül vegye figyelembe ezen "kiegészítő" információkat is.
Munkájához sok sikert kívánunk!