KURZUS: Műszaki ábrázolás 2.

MODUL: III. modul: Gépelemek ábrázolása II.

9. lecke: Bordás és alakos tengelykötések

| Aktivitás: Olvassa el a 9. lecke anyagát! A feldolgozás során a következőkre figyeljen:
Tanulja meg, hogyan ábrázolhatunk bordázott alkatrészeket. Tanulja meg, hogyan adjuk meg a bordázott alkatrészek méreteit. Tanulja meg a bordáskötés jellemzőit.
Követelmény: A tananyag elsajátítása akkor tekinthető sikeresnek, ha Ön:
Jelképes ábra alapján eldönteni, hogy az alkatrész mely részei bordázottak. Értelmezni a bordázat méretmegadásában szereplő adatokat. Térhatású ábra alapján el tudja készíteni a bordástengely, hornyos agy és bordáskötés vetületeit. Listából ki tudja választani a bordáskötés jellemzőit.
Kulcsszavak: bordás tengely, bordásfuratú agy, bordáskötés, evolvens profilú bordázat, párhuzamos oldalú bordázat.
9.1. Bordás tengelykötés ábrázolása
A bordás tengelykötést két elem alkotja, a bordástengely és a bordásfuratú agy. A tengelyen lévő alkotóirányú bordák kapcsolódnak az agy hornyaival. A 9.1. ábrán egy bordástengely és egy bordázott agy axonometrikus képe látható.
Az térhatású ábrán látható bordák párhuzamos oldalfelületűek. A bordák profilja ezen kívül lehet háromszög alakú vagy evolvens görbével határolt.
A bordázat rajzolható - szemléltető ábrákon, prospektusokban - a valósághű ábrázolás szabályai szerint is. Erre mutat példát a 9.2. ábra.
9.1. ábra
9.2. ábra
Jelképes ábrázoláskor a külső bordázatot a 9.3. ábra szerint rajzoljuk. Nézetben a külső átmérőnek megfelelő alkotót vastag, a belső átmérőnek megfelelő alkotót vékony vonallal kell rajzolni. A tengelyirányú nézetben, valamint a tengelyre merőleges metszetben hasonlóan, a külső kört vastag, a belső kört vékony vonallal ábrázoljuk. Hosszmetszetben a belső átmérőnek megfelelő alkotót szintén vastag vonallal rajzoljuk. Ugyancsak vastag vonallal kell rajzolni a hasznos bordahossz-véget is.
9.3. ábra
Evolvens profilú bordázat esetén az osztókört, illetve az osztóhenger a nézeten és a metszeten vékony pontvonallal meg kell rajzolni (9.4. ábra).
9.4. ábra
Ha szükséges a szerszámkifutás megadása, a 9.5. ábra szerinti módon rajzolható meg.
9.5. ábra
A 9.6. ábra belső bordázatot ábrázol. Tengelyirányú nézetben és keresztmetszetben a belső átmérőt, vastag vonallal, a külső átmérőt vékony vonallal kell rajzolni. Hosszmetszetben mindkét átmérőhöz tartozó alkotót vastag vonallal ábrázoljuk. Nézetben az eltakart bordát vékony szaggatott vonal jelöli (9.7. ábra).
9.6. ábra
9.7. ábra
Ki kell rajzolni a bordát:
ha a borda helyzete más elemhez viszonyítva van meghatározva, ha a borda részletét nagyítva kell ábrázolni (9.8. ábra).
9.8. ábra
Összeszerelt bordás tengelykötést úgy ábrázolunk, hogy a bordástengely, hasonlóan a csavarkötéshez, takarja a bordás agyat (hornyos furatot) (9.9. ábra).
9.9. ábra
A 9.10. ábrán egy összeszerelt bordás kötés hosszmetszete látható.
9.10. ábra
Párhuzamos oldalú bordástengely egyszerűsített méretmegadását mutatja a 9.11. ábra. A szabványszám előtti jel utal a bordázat profiljára, a kötőjel után pedig a bordázat méretei következnek (bordaszám x belső ∅ x külső ∅). A bordázat többi méretét, tűrését a szabvány tartalmazza.
9.11. ábra
9.2. Poligonkötés
A reteszpályáknál, valamint a bordázatoknál kialakított sarkok miatt feszültséggyűjtő helyek jönnek létre. Ezekből a sarokpontokból repedések indulhatnak, amelyek sugárirányban haladnak befelé és végül a tengely fáradt töréséhez vezethetnek.
Ezen feszültséggyűjtő helyek kényszerű kialakítása nélkül készülnek a három-, esetleg négyszögletű poligonkötések. Ilyen kialakítással a tengelyeken és az agyakban is elkerülhetők az éles sarkok, tehát azonos keresztmetszeti méretek mellett kifáradás szempontjából kedvezőbb kötést kapunk.
Ezek a formák célgépen nagy pontossággal, gazdaságosan elkészíthetők.
A poligontengely és poligonagy illesztése általában H7/g6.
Az alábbi ábra egy ívelt oldalú háromszög alakú poligontengelyt mutat be (9.12. ábra):
9.12. ábra

| Önellenőrző kérdések és feladatok
1. Egy bordázott alkatrész méretmegadása a következő: ISO 14- 6x28H7x34H11x7H9 Válaszoljon a mérettel kapcsolatos kérdésekre!
Bordástengelyre vagy bordásfuratú agyra vonatkozik az előbbi méret?
| bordástengelyre
| bordás agyra
Hány borda van az alkatrészen?
Milyen szélesek a bordák?
Hány milliméter a nagyátmérő mérete?
2. Az alábbi ábrán egy alkatrészt lát. Az alkatrész egyes, jól elkülöníthető részeit számokkal jelöltük. Tanulmányozza a rajzot, állapítsa meg, hogy az alkatrész mely része bordázott, majd adja meg a megoldást a kép alatti teszten!
| 1
| 2
| 3
| 4
3. Az alábbi ábrán bordáskötés rajzát látja metszetben, amelyhez 3 keresztmetszeti képet is készítettünk. A metszősíkok helyét azonosítottuk. Nézze meg az ábrát és válaszoljon a feltett kérdésre!
Hol készítettük a következő keresztmetszeti képeket? Írja a megfelelő metszősík jelét a keresztmetszeti képek alá!